Wayde dalk verrassing in SA span | Netwerk24
Deur Wim Pretorius 22 Augustus 2019 17:37
Wayde van Niekerk. Foto: Getty Images
Dis al meer as twee jaar sedert dié Vrystaatse blits in die buiteland deelgeneem het, maar dit wil lyk of die beseringspook hom dalk binnekort sal groet.
"Dit lyk of Wayde se besering baie goed herstel het," het sy agent, Peet van Zyl, Donderdag by navraag gesê.
Van Niekerk het byna in Julie sy terugkeer tot internasionale atletiek gemaak nadat hy in 2017 tydens 'n raakrugbywedstryd 'n ernstige kniebesering opgedoen en die hele 2018-seisoen misgeloop het.
Hy het sy terugkeer in Februarie vanjaar by die Vrystaatse byeenkoms gemaak, maar het toe daarna uit vrees vir nog 'n besering hom in Maart tydens die eendeweer by die nasionale kampioenskappe in Germiston onttrek.
Hy het egter toe in elk geval 'n terugslag beleef wat hom kort ná sy terugkeer tot die baan weer langs die kantlyn gehou het.
Die aanvanklike verwagting was dat Van Niekerk sowat ses weke buite aksie sou wees nadat hy in Junie in 'n oefening 'n beenkneusing opgedoen het.
Sedertdien is hy in 'n wedloop teen tyd gewikkel om betyds fiks verklaar te word vir die Wêreldkampioenskappe, wat in September in Doha, Katar, begin. Hy is die verdedigende kampioen in die 400 m, wat beteken dat hy outomaties vir dié nommer kwalifiseer.
Die Suid-Afrikaner is in Doha om onder meer sy spesialis, dr. Louis Holtzhausen, te raadpleeg.
"Hy is in Doha saam met tannie Ans (Botha, sy afrigter) en ons behoort teen volgende week 'n antwoord te hê oor presies hoe die dinge vir hom lyk," sê Van Zyl.
Die Internasionale Vereniging van Atletiekfederasies (IAAF) se afsnydatum vir insluiting in die Suid-Afrikaanse span is 16 September.